Light (ράπερ)

Ο Χρήστος Ιωαννίδης (Συκιές Θεσσαλονίκης, 24 Ιανουαρίου 1995), γνωστός με το καλλιτεχνικό όνομα Yung Light ή Nero Greco, είναι Έλληνας ράπερ και συνιδιοκτήτης της δισκογραφικής εταιρίας Capital Music.

Βιογραφία
Γεννήθηκε στις 24 Ιανουαρίου 1995 στις Συκιές Θεσσαλονίκης. Η καταγωγή του είναι από την Κένυα από την πλευρά της μητέρας του, εξού και το ψευδώνυμο «Nero Greco», ενώ ο πατέρας του είναι Έλληνας με ρίζες από τον Πόντο. Ανακαλύφθηκε από τον επίσης ράπερ Υποχθόνιο το 2012, σε ηλικία 17 ετών. Από το 2012 έχει βγάλει κάποια σινγκλ και το 2015 κυκλοφόρησε το πρώτο του εξτέντιντ πλέι με τίτλο «Nero Greco». Έπειτα ακολούθησαν δύο τραγούδια σε συνεργασία με τον τράπερ Snik, τα «Tony Montana» και «Gucci Mane», τα οποία γνώρισαν μεγάλη επιτυχία. Το 2016 κυκλοφόρησε το τραγούδι Ποιός Είμαι με πάνω από 30 εκ. προβολές.    

Το 2017 κυκλοφόρησε το άλμπουμ «Primo», το οποίο εξιστορεί την προσωπική του ιστορία. Τα επόμενα χρόνια κυκλοφόρησε διάφορα σινγκλ τα οποία γνώρισαν επιτυχία. Μερικά από αυτά είναι τo «Mosca», το «OJ» και τo «Όλα τα Chains». Έχει συμμετάσχει στα κομμάτια «Dealer», «Peru» και «Stars». Επίσης κατέχει μια μάρκα ρουχισμού, την «PrimoTheBrand».

Το 2020 κυκλοφόρησε τραγούδια ο ίδιος ως δημιουργός και με άλλους ράπερ (MadClip, Hawk, Billy Sio, ATC Nico κλπ.) που γνώρισαν απήχηση στο κοινό («Slang», «Iced out», «Xiliometra»). Στις 18 Δεκεμβρίου κυκλοφόρησε το «Voodoo» σε συνεργασία με τον Hawk καθώς και ο κοινός τους δίσκος με την ονομασία «Supernova» στις 25 Δεκεμβρίου.

Το 2021, έβγαλε το τρίτο του άλμπουμ, με τίτλο «Immortale», με παραπάνω από 120 εκατομμύρια αναπαραγωγές σε όλες τις πλατφόρμες και με συμμετοχές από τους Mad Clip, Vlospa, Strat κ.α. Ο δίσκος δέχθηκε θετικές κριτικές από το κοινό. Η επόμενη συνεργασία του ήταν στον δίσκο του Βόσνιου τράπερ Jala Brat.

Toν Ιούνιο του 2022, κυκλοφόρησε το τέταρτο του άλμπουμ, με τίτλο «Romeo» από την Panik Records και την Capital Music. Το άλμπουμ είχε συμμετοχές από τους FY, Trannos, Stan, Melisses και πολλούς άλλους καλλιτέχνες και ντιτζέι. Από εκείνο το άλμπουμ, ξεχώρισαν τα κομμάτια «24hrs» και Obsessed, που αποτελούν τα πιο δημοφιλή κομμάτια του με πάνω από 28 εκατομμύρια και 24 εκατομμύρια στριμ στην πλατφόρμα του Spotify, καθώς ολόκληρο το άλμπουμ περιέχει πάνω από 130 εκατομμύρια.

 Ποινική Δίωξη 

Τον Δεκέμβριο του 2021, συνελήφθη από την αστυνομία και του ασκήθηκε ποινική δίωξη για παράνομη οπλοφορία και οπλοκατοχή, αλλά και για προμήθεια και κατοχή ναρκωτικών.

 Επεισόδιο στα Mad Video Music Awards του 2022 

Κατά την διάρκεια της τελετής βράβευσης Mad Video Music Awards στις 22 Ιουνίου 2022, ο Light πιάστηκε στα χέρια με τον τράπερ SNIK ως αποτέλεσμα ενός καυγά και ενώ στην σκηνή βρισκόταν η τραγουδίστρια Τάμτα, με αποτέλεσμα ολιγόλεπτη διακοπή της εκδήλωσης που άρχισε ξανά λίγα λεπτά αργότερα. Το περιστατικό καταδικάστηκε από τα Mad Video Music Awards και από τον τηλεοπτικό σταθμό MEGA, ο οποίος ανακοίνωσε πως δεν θα προβάλει τραγούδια και βραβεύσεις προσώπων που ενεπλάκησαν σε πράξεις βίας, ενώ σχολιάστηκε αρνητικά από προσωπικότητες της τηλεόρασης και από χρήστες του διαδικτύου.

 Δισκογραφία 
Nero-Greco ή Yung Light - Nero Greco (2015)
Light - Primo (2017)
Light & Hawk - Supernova (2020)
Light - Immortale (2021)
Light - Immortale (deluxe edition) (2021)
Light - Romeo (2022)
Light - No Cap (2024)
Light - Capo dei Capi (2025)

Παραπομπές

Κατηγορία:Έλληνες τράπερ
Κατηγορία:Έλληνες αφρικανικής καταγωγής